section_heading: Povijest
paragraph_text: Dana 17. travnja 1992. na Veliki petak počela je agresija na općinu Bosanski Šamac, a tako i na selo Donji Hasić. Najveći dio stanovništva evakuiran je još isti dan, prvo u Domaljevac, a zatim skelom preko Save u Slavoniju u Hrvatsku. Dio stanovništva koje je ostalo prvobitno je pokušalo organizirati obranu sela, ali zbog lošeg položaja u odnosu na raspored i jačinu srpskih snaga taj je pokušaj propao. U nekoliko navrata u sljedećih mjesec dana probojem iz obruča izvučeni su na slobodno područje općine Bosanski Šamac (danas općina Domaljevac-Šamac). Veliki broj mještana ovog i okolnih sela završio je po koncentracijskim logorima koje je uspostavila vlast Republike Srpske, a dio njih i ubijen je u logorima i pljačkaškim pohodima dojučerašnjih susjeda. Selo je Daytonskim sporazumom ostalo u sastavu Republike Srpske.